## Pravilnik o načinu, uvjetima i visini naknada za izdavanje koncesijskih odobrenja

### NN 51/1996 (26.6.1996.), Pravilnik o načinu, uvjetima i visini naknada za izdavanje koncesijskih odobrenja

# MINISTARSTVO POMORSTVA PROMETA I VEZA

Temeljem članka 32. stavak 1. točka 2. Zakona o izmjenama i dopunama
Pomorskog zakonika ("Narodne novine", br. 43/96) ministar pomorstva, prometa
i veza, donosi

## **PRAVILNIK**

### **O NAČINU, UVJETIMA I VISINI NAKNADA ZA IZDAVANJE KONCESIJSKIH ODOBRENJA**

I. TEMELJNE ODREDBE

Članak 1.

Ovim se Pravilnikom propisuje način izdavanja, uvjeti i visina naknade
za izdavanje koncesijskih odobrenja (u daljnjem tekstu: odobrenje) na pomorskom
dobru izvan lučkog područja.

Članak 2.

Odobrenje iz članka 1. ovoga Pravilnika izdaje vijeće za koncesije na
zahtjev fizičke ili pravne osobe za obavljanje djelatnosti koje ne isključuju
niti ograničavaju opću uporabu na pomorskom dobru, a u skladu s utvrđenim
postupkom i uvjetima iz ovoga Pravilnika.

Odobrenje se izdaje na temelju jedinstvenog popisa djelatnosti koji
sadrži područje, vrstu djelatnosti, sredstva i visinu naknade.

Jedinstveni popis djelatnosti prilaže se ovom Pravilniku i čini njegov
sastavni dio (Prilog 1).

Članak 3.

Vijeće iz članka 2. ovoga Pravilnika čine tri predstavnika županije,
jedan predstavnik lučke kapetanije i jedan predstavnik županijskog ureda
za prostorno uređenje, komunalne poslove, graditeljstvo i zaštitu okoliša,
koje imenuje ministar pomorstva, prometa i veza (u daljnjem tekstu: ministar).

Članak 4.

Vijeće za koncesije izdaje odobrenje za tekuću kalendarsku godinu i
evidentira ga u upisnik koncesijskih odobrenja kod nadležnog županijskog
ureda za pomorstvo.

Upisnik koncesijskih odobrenja sadrži: nosioca odobrenja, područje,
vrstu djelatnosti, sredstva i visinu naknade.

Vijeće za koncesije može na pismeni zahtjev nosioca odobrenja isto produžiti
za narednu kalendarsku godinu.

Iznimno, za period do 10 dana može se izdati privremeno koncesijsko
odobrenje ako je na temelju članka 5. ovoga Pravilnika utvrđena djelatnost
za koju se može zahtijevati izdavanje privremenog odobrenja.

II. KONCESIJSKO ODOBRENJE

Članak 5.

Prema području pomorskog dobra za koje se traži odobrenje, nadležno
vijeće za koncesije će izdati:

1. odobrenje za područje unutrašnjih morskih voda i teritorijalnog mora
Republike Hrvatske;

2. odobrenje za područje morske obale grada/općine s pripadajućim akvatorijem.

Za izdavanje odobrenja iz točke 1. stavak 1. ovoga članka nadležno je
vijeće za koncesije županije gdje je brod/brodica upisana u upisnik brodova/očevidnik
brodica. Za ostale djelatnosti iz točke 1. i 2. stavka 1. ovoga članka
nadležno je vijeće za koncesije županije u kojoj se djelatnost obavlja.

Vijeće za koncesije će uskratiti izdavanje odobrenja za djelatnosti
koje na pomorskom dobru predstavljaju opasnost za sigurnost plovidbe ili
drugu opasnost na osnovu posebnih propisa, te ako nije u skladu sa dokumentima
prostornog uređenja i odredbama ovoga Pravilnika.

Članak 6.

Ministar može donijeti odluku o povećanju godišnjih naknada za odobrenja
za pojedinu općinu/grad ili županiju u cjelini na prijedlog županijskog
poglavarstva.

Članak 7.

Odobrenje nisu dužne zahtijevati fizičke i pravne osobe koje po posebnim
propisima obavljaju djelatnosti na pomorskom dobru ili obavljaju djelatnosti
od interesa za Republiku Hrvatsku.

Športske udruge, fizičke i pravne osobe koje u okviru svoje osnovne
športsko-rekreacijske aktivnosti obavljaju gospodarske djelatnosti pružanjem
usluga na tržištu, dužne su podnijeti zahtjev za izdavanje odobrenja pod
uvjetima utvrđenim ovim Pravilnikom.

Korisnici pomorskog dobra koji obavljaju djelatnosti u dobrotvorne ili
druge humanitarne svrhe ne plaćaju naknadu za izdavanje odobrenja.

U slučaju da korisnik želi obavljati djelatnosti na pomorskom dobru
u dobrotvorne ili druge humanitarne svrhe na temelju prethodnog stavka,
dužan je nadležnom vijeću za koncesije obvezno podnijeti suglasnost Ministarstva.

Članak 8.

Strani brodovi kojima je odobreno pravo kabotaže od strane Ministarstva
na temelju članka 9. Pomorskog zakonika dužni su zatražiti izdavanje odobrenja
osim ako su rješenjem Ministarstva oslobođeni radi gospodarskih interesa
Republike Hrvatske. Odobrenje izdaje Ministarstvo.

III. POSTUPAK IZDAVANJA

*Koncesijsko odobrenje za područje unutrašnjih morskih voda
i teritorijalnog mora Republike Hrvatske*

Članak 9.

Odobrenje izdaje nadležno vijeće za koncesije na zahtjev fizičkim i
pravnim osobama za obavljanje djelatnosti utvrđenih jedinstvenim popisom
djelatnosti na temelju članka 5. stavak 1. ovoga Pravilnika.

Članak 10.

Podnositelj zahtjeva za izdavanje i produženje odobrenja dužan je uz
zahtjev nadležnom vijeću za koncesije obvezatno podnijeti:

a) dokaz iz sudskog registra ili obrtnicu iz kojeg/koje je vidljivo
da je podnositelj zahtjeva registriran za djelatnost za koju zahtijeva
odobrenje,

b) izvod iz upisnika brodova/očevidnika brodica (samo u slučaju da se
za obavljanje djelatnosti koristi brod/brodica),

c) dokaz o pravnom osnovu korištenja broda i brodice,

d) suglasnost nadležne lučke kapetanije,

e) kopija uplatnice za troškove postupka.

Vijeće za koncesije može kod produženja odobrenja osloboditi podnositelja
zahtjeva podnošenja dokaza iz točke a), b) i c) stavka 1. ovoga članka.

*Koncesijsko odobrenje za područje morske obale grada/općine
s pripadajućim akvatorijem*

Članak 11.

Odobrenje izdaje nadležno vijeće za koncesije na zahtjev fizičkim i
pravnim osobama za obavljanje djelatnosti utvrđenih jedinstvenim popisom
djelatnosti na temelju članka 5. stavak 1. ovoga Pravilnika.

U slučaju da je obavljanje djelatnosti uvjetovano korištenjem dijela
morske obale grada/općine s pripadajućim akvatorijem čime se djelomično
ili potpuno isključuje opća javna uporaba pomorskog dobra (plaže, rekreacijske
zone, montažni objekti s tlocrtnom površinom većom od 12 m2 i terase s
tlocrtnom površinom većom od 12 m2 itd) nosioc djelatnosti dužan je zatražiti
od nadležnog tijela izdavanje koncesije na pomorskom dobru u skladu s odredbama
Pomorskog zakonika.

Članak 12.

Podnositelji zahtjeva za izdavanje odobrenja i produženje odobrenja
na temelju članka 11. ovoga Pravilnika dužni su:

- uz dokaze navedene u članku 10. ovoga Pravilnika nadležnom vijeću
za koncesije obvezatno podnijeti suglasnost poglavarstva grada/općine na
čijem području pomorskog dobra se djelatnost obavlja;

- na području na kojem postoji pravo vlasništva ili drugo stvarno pravno
ovlaštenje, suglasnost poglavarstva može se izdati jedino nosiocu prava
vlasništva odnosno nosiocu stvarno pravnog ovlaštenja ili od njega ovlaštenoj
osobi;

- suglasnost poglavarstva mora biti utemeljena na dokumentima prostornog
uređenja;

- suglasnost lučke kapetanije izdaje se samo u slučaju kada se odnosi
na sigurnost plovidbe.

U slučaju odbijanja davanja suglasnosti, neće se izdati odobrenje.

Članak 13.

Poglavarstvo grada/općine imaocu odobrenja određuje mikrolokaciju na
morskoj obali u skladu s dokumentima prostornog uređenja za obavljanje
djelatnosti na pomorskom dobru.

Mikrolokaciju na području morske obale na kojem postoji pravo vlasništva
ili drugo stvarno pravo, poglavarstvo grada/općine može odrediti jedino
nosiocu prava vlasništva odnosno nosiocu stvarno pravnog ovlaštenja ili
od njega ovlaštenoj osobi - ujedno imaocu odobrenja.

Na području pomorskog dobra na kojem je temeljem Pomorskog zakonika
(članci 61. i 62.) dodijeljena koncesija, ne može se imaocu odobrenja odrediti
mikrolokacija za obavljanje djelatnosti. Sva koncesijska prava na području
pod koncesijskim režimom pripadaju ovlašteniku koncesije u skladu s odlukom
i ugovorom o koncesiji.

IV. UVJETI I OVLAŠTENJA

Članak 14.

Korisnik odobrenja ovlašten je obavljati samo djelatnost za koju mu
je izdano odobrenje pod uvjetima ovoga Pravilnika, jedinstvenog popisa
djelatnosti i posebnih propisa.

Korisnik odobrenja u obavljanju djelatnosti mora uvažavati opći javni
interes i značaj pomorskog dobra, kao i propise o sigurnosti plovidbe,
zaštiti okoliša i reda na pomorskom dobru, kao i sve posebne propise.

Na opoziv, oduzimanje i prestanak odobrenja primjenjuju se članci 67.-71.
Pomorskog zakonika.

Korisnik odobrenja koji u obavljanju djelatnosti koristi luku dužan
je sukladno članku 47. Zakona o morskim lukama izvršiti sve financijske
obveze prema korisniku luke (pristojba za vez, pristojba za uporabu obale
i brodska ležarina).

Članak 15.

Korisnik odobrenja ne može prenositi odobrenje bez izričitog odobrenja
Vijeća za koncesije.

Korisnik odobrenja u obavljanju djelatnosti odgovara za rad svojih namještenika
kao i za osobne propuste.

Na zahtjev nadležne inspekcijske službe, korisnik odobrenja dužan je
odobrenje predočiti inspektoru.

Članak 16.

Za raspravljanje svih pitanja i rješavanje svih sporova u svezi sa odobrenjima
primijenit će se odredbe članka 72. Pomorskog zakonika.

V. KAZNENE ODREDBE

Članak 17.

Za pomorske prekršaje novčanom kaznom od 5.000 do 15.000 kuna kaznit
će se pravna ili fizička osoba ako:

1. obavlja gospodarske djelatnosti na pomorskom dobru bez odobrenja;

2. na pomorskom dobru obavlja radnje i obavlja djelatnosti koje nisu
predviđene odobrenjem.

Za pomorske prekršaje iz stavka 1. ovoga članka kaznit će se i odgovorna
osoba u pravnoj osobi u iznosu od 3.000 do 8.000 kuna.

Za pomorski prekršaj novčanom kaznom od 3.000 do 10.000 kuna kaznit
će se pravna ili fizička osoba ako u obavljanju djelatnosti na pomorskom
dobru na zahtjev nadležne inspekcijske službe ne predoči odobrenje.

VI. ZAKLJUČNE ODREDBE

Članak 18.

Ovlaštenici koncesija koji obavljaju djelatnost na pomorskom dobru na
temelju donesenih odluka/ugovora o koncesiji u skladu s člankom 61. stavak
1. Pomorskog zakonika, mogu podnijeti zahtjev kod nadležnog vijeća za koncesije
u roku 6 mjeseci od dana stupanja na snagu ovoga Pravilnika za zamjenu
odluke/ugovora o koncesiji u odobrenje u skladu s ovim Pravilnikom i jedinstvenim
popisom djelatnosti.

U slučaju da ovlaštenik koncesije ne podnese zahtjev nadležnom vijeću
za koncesije sukladno stavku 1. ovoga članka, pomorsko dobro će koristiti
na temelju i pod uvjetima odluke i ugovora o koncesiji.

Obavljanje gospodarskih djelatnosti na području unutrašnjih morskih
voda, teritorijalnog mora ili morske obale, koje po svojoj prirodi umanjuju
ili isključuju opću javnu uporabu pomorskog dobra, dopušteno je jedino
na temelju odluke i ugovora o koncesiji, sukladno člancima 61. i 62. Pomorskog
zakonika.

Do rješavanja dvojbi i određivanja granica pomorskog dobra na temelju
Pomorskog zakonika (članak 50. stavak 6.) odobrenja će se izdavati samo
na neospornom području pomorskog dobra van lučkog područja, a u skladu
s Pomorskim zakonikom (članci 49. i 50.).

Vijeća za koncesije izdat će odobrenje podnositelju zahtjeva po predočenju
dokaza o izvršenoj uplati naknade za odobrenje.

Članak 19.

Ovaj Pravilnik stupa na snagu danom objave u "Narodnim novinama".

Klasa: 011-01/96-02/57

Urbroj: 530-02-96-5 np

Zagreb, 17. lipnja 1996.

Ministar

**mr. Željko Lužavec,** v. r.

![](dodatni/364872.gif)

Pravilnik, NN 51/1996-966